Yrittäjä Heikki Taipale kuoli kotonaan tänään perjantaina. Hän oli kuollessaan 54-vuotias.

Ensimmäisenä asiasta kertoivat ravinetti.fi ja hevosurheilu.fi -sivustot.

Kuolema vahvistettiin Ilta-Sanomille Taipaleen lähipiiristä. Heikki Taipaletta jäi kaipaamaan puoliso ja kaksi lasta.

Taipale tunnettiin paitsi hevosurheilun suurena ystävänä, myös menestyneenä yrittäjänä. Hänen ensimmäinen iso hittinsä oli ostos-tv:stä tuttu Aromipesä.

Aromipesä haudutti ruoan sen omalla lämmöllä ilman sähköä. Sen sisälle laitetaan kiehuva kattila täynnä ruokaa ja tämän jälkeen se suljetaan tiivisti. Pesä eristää lämmön ja ruoka kypsyy hitaasti pesän sisällä.

Aromipesän lisäksi Taipale toimi ohjelmistoalalla. Menestyksekkäin hänen bisneksistään oli taloushallinnon ohjelmisto Passeli, joka tuli tv-mainoksista monille tutuksi.

Aromipesä on jäänyt monen muistikuviin ostos-tv:ltä.­

Yrityksen myytyään Taipaleesta tuli vuonna 2011 Suomen tulokuningas, sillä hän nettosi myynnistä 34,2 miljoonaa euroa.

– Ohjelmaa käytetään 650 eri toimialalla. Kun viimeksi tarkistin asian, Suomesta löytyi kolme kuntaa, jossa ei ollut ainoatakaan Passeli-ohjelman käyttäjää. Ne olivat ahvenanmaalaisia pikkukuntia, sanoi Solanumin toimitusjohtaja Mika Taipale Talouselämä-lehdelle, kun tieto kaupasta kerrottiin julkisuuteen.

Heikki Taipaleen mukaan Passelin menestyksen takana oli toimiva ja helppokäyttöinen ohjelma, mutta myös markkinointiin on panostettu.

– Parhaimmillaan mainos pyöri televisiossa neljä kertaa päivässä, ja nykyään meillä on mainontaa myös prime time –aikana, Taipale kertoi Taloussanomille 2007.